ፌደራሊዝም ግጭቶችን በሠላማዊ መንገድ ለመፍታት አስተማማኝ ነው – ሚኒስትር ከበደ ጫኔ
ኢትዮጵያ የምትከተለው የፌደራሊዝም ስርዓት በአገሪቱ የሚከሰቱ ግጭቶችን በሠላማዊ መንገድ ለመፍታት አስተማማኝ መሆኑን የፌደራልና አርብቶ አደር አካባቢዎች ልማት ሚኒስትር ገለፁ። በአንዳንድ ክልሎች አልፎ አልፎ የሚከሰቱ ግጭቶች በሥርዓቱ ውስጥ ባሉ አመራሮች የተዛባ አመለካከት ምክንያት  መሆኑን ተናግረዋል። "ፌዴራሊዝም በራሱ ለእንዲህ ዓይነት ግጭቶች ምንጭ አይደለም፤ ሆኖም አያውቅም" ያሉት ሚኒስትሩ  ፌዴራሊዝም በርካታ ብሔርና ብሔረሰቦች ባሉበት አገር ግጭቶች ሲከሰቱ በአፋጣኝ ለመፍታት እንደሚያግዝ አመልክተዋል። በፌደራል ሥርዓቱ የታቀፉ ኃይሎች የአመለካከት ችግር ግጭቱ እንዲባባስ ምክንያት መሆኑንም ነው የተናገሩት። የብሔር ብሔረሰቦችን አንድነትና እኩልነት የሚያረጋግጠው የፌደራሊዝም ሥርዓት ነው ያሉት ሚኒስትር ከበደ፤ ግጭቶች ፈጣን ምላሽ እንዲያገኙ መፍትሔ ያስቀምጣል ብለዋል።   በተለያዩ አካባቢዎች ቀደም ሲል የተከናወኑ ውጤታማ የወሰን ማካለል ሥራዎችንም ለአብነት ጠቅሰዋል። ፌደራሊዝም የፌደራል ሥርዓትን የሚከተሉ አገሮች መንግሥታቸውን የሚያዋቅሩበት አስተዳደራዊ መዋቅር ሲሆን፤ ሉዓላዊነትና ብዝኀነትን አክብሮ አንድነትን የሚያጠናክር ነው።ኢትዮጵያን ጨምሮ 40 ያህል የዓለም አገራት በፌደራሊዝም ሥርዓት ይተዳደራሉ።(ኢዜአ) 